શ્રીનગરઃ તે પાછલાં સાત વર્ષમાં ૭૫,૦૦૦ કિલોમીટરની દોડ લગાવી ચૂકી છે. રોજ ઓછામાં ઓછી ૧૦ કિલોમીટરની દોડ લગાવે છે અને થોડા દિવસ પહેલાં ૧૮ વર્ષીય ઇંશા વાદૂ ૨૧ કિ.મી. દોડી. શ્રીનગરના રેનવરીમાં રહેતી ઇંશાએ થોડા દિવસ પહેલાં એક રેડિયો સ્ટેશન તરફથી આયોજિત આંતરરાષ્ટ્રીય હાફ મેરેથોનમાં ભાગ લીધો અને ત્રીજા સ્થાન પર રહી. આ દોડ માટે ૨૦થી ૩૦ હજાર લોકોએ રજિસ્ટ્રેશન કરાવ્યું હતું. ઇંશા જ્યારે ૧૧મા ધોરણમાં ભણતી હતી ત્યારથી તેને દોડવાનો શોખ જાગ્યો અને ત્યાર બાદ તે બરફ, વરસાદ, ઠંડી કે ગરમીની પરવા કર્યા વિના રોજ દોડતી રહે છે. એક મધ્યમવર્ગીય પરિવારની ઇંશા હાલમાં બીપીએડ્ની તૈયારી કરી રહી છે. તેના પિતા એક સામાન્ય વેપારી છે.ઇંશા કહે છે, ”દોડવાનો સિલસિલો અચાનક શરૂ થયો. મને તો મેટ્રિક સુધી ખબર નહોતી કે એથ્લીટ શું હોય છે. જ્યારે હું ૧૧મા ધોરણમાં આવી ત્યારે મને દોડવાનો શોખ જાગ્યો અને આ શોખ આગળ વધતો ગયો અને હું દોડતી ગઈ અને હજુ સુધી દોડતી જ રહી છું. મને આશા પણ નહોતી કે હું હાફ મેરેથોનમાં ત્રીજું સ્થાન હાંસલ કરી શકીશ.” ઇંશા વાદૂના કોચ તનવીર અહમદના જણાવ્યા અનુસાર ઇંશાએ ૨૧ કિ.મી.ની દોડ એક કલાક ૨૩ મિનિટમાં પૂરી કરી હતી અને બીજી પોઝિશન હાંસલ કરનારા ખેલાડીઓએ એક કલાક ૧૫ મિનિટ તેમજ એક કલાક ૧૮ મિનિટનો સમય લીધો હતો.” કાશ્મીર સ્પોર્ટ્સ કાઉન્સિલના કોચ શેખ તુલાવ કહે છે, ”એ દોડમાં ઘણી બધી છોકરીઓ આવી હતી, પરંતુ પ્રોફેશનલ રનરના રૂપમાં ઈંશા એકમાત્ર છોકરી હતી.”